Уласна запіс альбома стаў полем для эксперыментаў з гукам. Удзельнікі праекта адмовіліся ад лабараторных умоваў студыі, аддаўшы перавагу натуральнай акустычнай прасторы. Студыйнае абсталяванне было перавезена ў лес, дзе і адбываўся запіс усіх кампазіцый. Такая тэхніка запісу прадыктаваная не столькі акустычнымі вымаганнямі, але ідэалогіяй самога матэрыялу, закліканага выразіць галоўную творчую місію Port Mone — зварот да нечага натуральнага, чыстага і першатворнага ў чалавечай душы, да таго, што існуе па-за сацыяльнымі ўмоўнасцямі і нормамі.